32001D0622
L 216/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 27 юли 2001 година
за изменение на Решение 92/160/ЕИО и на Решение 97/10/ЕО относно регионализацията на Южна Африка и за отмяна на Решение 1999/334/ЕО за защитните мерки по отношение на регистрирани коне, идващи от Южна Африка
(нотифицирано под номер С(2001) 2367)
(текст от значение за ЕИП)
(2001/622/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/426/ЕИО на Съвета от 26 юни 1990 г. относно ветеринарно-санитарните условия, регулиращи движението и вноса от трети страни на еднокопитни животни (1), последно изменена с Решение 2001/298/ЕО (2), и по-специално член 13, параграф 2, буква а) от нея,
като взе предвид Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (3), последно изменена с Директива 96/43/ЕО (4), и по-специално член 18 от нея,
като има предвид, че:
(1)
Решение 92/160/ЕИО на Комисията (5), последно изменено с Решение 2000/619/ЕО (6), установи регионализацията на определени трети страни за внос на еднокопитни животни.
(2)
Ветеринарно-санитарните условия за внос на регистрирани коне от Южна Африка са определени в Решение 97/10/ЕО на Комисията (7), което също установи регионализацията на Южна Африка.
(3)
След уведомление за огнища на африканска чума по конете в провинция Уестърн Кейп през месец май 1999 г. Комисията прие Решение 1999/334/ЕО от 7 май 1999 г. за определяне на защитните мерки по отношение на регистрираните коне, идващи от Южна Африка (8).
(4)
Южна Африка не е регистрирала случаи на африканска чума по конете в свободната от африканска чума по конете крайградска зона на Кейптаун или в контролираната зона около свободната зона в продължение на повече от две години.
(5)
Компетентните органи на Южна Африка представиха на Комисията пълен окончателен доклад за огнището на болестта през 1999 г. и взетите оттогава мерки. Основните изводи в този доклад бяха също представени на годишната среща на референтните лаборатории по африканска чума по конете в Алгете, Испания през месец ноември 2000 г.
(6)
Въпреки това компетентните органи в Южна Африка поискаха промяна на регионализацията в съответствие със законодателството на Общността и стандартите на Международното бюро по епизоотии (МБЕ).
(7)
За да се разреши вносът на регистрирани коне от Южна Африка, е необходимо да се коригира регионализацията за внос на еднокопитни животни, като се измени приложението към Решение 92/160/ЕИО, с цел да се променят границите на контролната и защитна зони, описани в приложението към Решение 97/10/ЕО, и да се отмени Решение 1999/334/ЕИО.
(8)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Позоваването на Южна Африка в приложението към Решение 92/160/ЕИО се заменя със следното:
„Южна Африка3
Крайградската зона на Кейптаун е със следните граници:
Северна граница:
Blaauwberg Road (М14);
Източна граница
Koeberg Road (М14), Plattekloof Road (М14), Магистрала N7, Магистрала N1 и Магистрала М5;
Южна граница
Ottery Road, Prince George's Drive, Wetton Road, Riverstone Road, Tennant Road, Newlands Drive, Paradise Road, Union Drive, Rhodes Drive до станцията Newlands Forestry и през Echo Gorge of Table Mountain до Camps Bay;
Западна граница
Бреговата линия от Camps Bay до Blaauwberg Road.“
Член 2
Приложение I към Решение 97/10/ЕО се изменя, както следва:
1.
Параграф 2 относно регионализацията се заменя с думите в приложението към настоящото решение.
2.
Втората алинея в параграф 3.1 се заменя със следното:
„Въпреки това, чрез дерогация, директорът по здравето на животните към Министерството на земеделието на Южна Африка може да дава разрешение за ваксинация, като се използва регистрирана поливалентна ваксина срещу АЧК, както е предписано от производителя и ваксинацията, да се извършва единствено от ветеринарен лекар или упълномощено техническо квалифицирано лице по здравето на животните, официално наето от правителството, за тези коне, които са определени да напуснат свободната зона или контролната зона извън границите на контролната зона, при условие че тези коне не могат да напускат стопанството до заминаването им за местоназначение, което е извън свободната зона и контролираната зона, и ваксинацията трябва да е вписана в паспорта.“
3.
Параграф 3.2 се заменя със следното:
„Когато се извършва ваксинация на регистрирани коне против африканска чума по конете в зони извън свободната и контролната, тя трябва да бъде извършена от ветеринарен лекар или техническо квалифицирано лице по здравето на животните, официално наето от правителството, като се използва регистрирана поливалентна ваксина срещу АЧК, както е предписано от производителя и ваксинацията трябва да бъде вписана в паспорта.“
Член 3
Решение 1999/334/ЕО се отменя.
Член 4
Адресати на настоящото решение са държавите-членки.
Съставено в Брюксел на 27 юли 2001 година.